**Эссе «Монь методическяй вешфксоне»**

…Учительти эряви улемс поэтокс, ёфксонь азондыкс,

тейнза эряви эреклафтомс картинаса вирсь,

арамс каршек и сялдомс злодейть, кенярдемс сянди, мезе тись геройсь.

А.Н.Толстой.

 Мокшень кяль! Тядянь кяль! Ня валхне шинь лямбе сюролданякс эжнесазь ваймоньконь. Павазу ся ломанць, кона содай лама кяльда, а сядонга пяк - конац корхтай эсь шачема кяльсонза. Мон аф аньцек корхтан ,но и тонафтан лиятнень эсь шачема кяленьконди.

 Эсь тевозень пяк кельгса, кельгсайне иттнень. Сембе вийнень путнесайне сянкса, штоба морокс кайголь родной кяленьке, афольхть юкснев юроньке, козя коеньке . Тянкса школасонк сидеста ётафневихть мокшень кяльса илат, коса иттне лувондыхть стихотвореният, морайхть ,налхкихть сценкат эсь кяльсонк.Тя воспитандай эсост кельгома родной валняти.

 Уроконенди кочксян стама заданият, штоба иттнень кеподель мяльсна синь тиемстост, макссян содама ёфкст, мезсь кошярясыне шабатнень арьсема. Пяк салсесыне мяльснон кроссвордонь содамась, конатнень эса кяшфт шачема краень ляйхне, ошне, писательхнень лемсна.Сидеста макссян эстейстовок анокламс уроконди кроссвортт, ребуст, тестонь кизефкст эрь кодама темань коряс. Тиендемок тяфтама заданият иттнень эреклай ёжушисна, кърхкалгодыхть и кемокстайхть содамошисна эрь кона темать коряс.

 Келиста нолясайне тевс од технологиятнень. Эрь класса ули компьютер, проектор, конатнень вельде няфневихть фильмат, аноклакшневихть презентацият.Велень иттне аф содайхть театрань,ошень, музеень потмот, а од технологиятнень вельде минь тиентяма виртуальнай экскурсият музейгя, театрава, содафнесайне республикань инь содаф васттнень мархта. Тяфтама урокне тонафнихненди кельговихть и мяляфтовихть.

 Кельговихть иттненди урок - налхксематневок. Оцю мяльса кярьмотькшнихть заданиятнень тиема.

 Мялень салазь ётни корхтама маштомань касфтома тевсь урокса и урокта мелевок . Иттне серматкшнихть азкст, стихотвореният. А инь цебярьхнень кучсесайнек «Якстерь тяштеня» журналть редакцияс, районнай газетав. Пяк кеняртькшнихть иттне, мъзярда эсь кядьса серматф серматфкаснон няйсазь публикацияса. Сермадомась съргозьфнесы мяльснон пара тевс - мокшекс арьсема, мокшень валнять кельгома.

 Урокса сидеста ноляса проектно - исследовательскяй тевть. Тонафнихне мяль вельде покодихть тя тевть лангса урокта мелевок. Эрь кизоня примсетама участия школьнай, районнай, межрегиональнай исследовательскяй тевса. Тонафнихнень кядялда лиссть тяфтама проектт кода «Мокшэрзятнень традициясна», «Велень диалектоньке», «Фольклорсь минь велесонк», «Мокшэрзятнень ярхцамбяльсна», «Монь велезе».

Тяда башка иттне эрь кизоня примсихть участия ламоц пялькстаматнень эса. Фалу сатнихть вастт.

 Урокса тевозень старандан латцемс стане, штоба иттне кельголезь предметозень и мокшень кяльть.Пара мяльса сашендольхть урокс. Штоба содалезь мокшэрзянь обуцятнень,илатнень.